Az Országos Tudományos Diákköri Konferencia három szekciója a PTE-n

Több száz tehetséges fiatal méretteti meg magát Pécsett és Szekszárdon

**A világon egyedülálló kezdeményezés az Országos Tudományos Diákköri-mozgalom, amelyet immár hatvannyolcadik éve rendeznek meg Magyarországon. Lényege, hogy a felsőoktatásban tanuló tehetségek szakértők előtt mutathassák be kutatási projektjeiket, ezzel is építve tudományos karrierjüket. 2023-ban 16 tudományos szekcióban mutathatják be kutatási eredményeiket a fiatalok. A jelentkezők anyagai szakmai szűrőn mennek át, majd a témákhoz legjobban értő opponenseket kérnek fel a szervezők. Az évről évre fokozódó érdeklődés miatt igazi kihívás egy ilyen, szekciónként több száz fős esemény megszervezése, nem csoda, hogy országos szinten egyedül a Pécsi Tudományegyetem vállalta, hogy – 2017-hez hasonlóan - három szekciót is befogad.**

*„2023 tavaszán Egyetemünk lesz a házigazdája a 36. Országos Tudományos Diákköri Konferencia három szekciójának. E rendezvények szervesen illeszkednek a pécsi felsőoktatás közelgő centenáriumát középpontba állító programsorozathoz. Ez mindenképpen az egyik legrangosabb hallgatói tudományos esemény, mely kétségkívül a legnépszerűbb is. Legutóbb 2017-ben volt három szekció a PTE-n, melyet az első magyar egyetem alapításának jubileumának ünneplése apropóján kezdtünk el szervezni. A hat évvel ezelőtti esemény olyan sikeres volt, hogy etalonná vált. Ezért kezdeményeztem 2020-ban az OTDK több szekciójának vendégül látását, és örömmel tapasztaltam, hogy több kar is érezte magában az erőt ahhoz, hogy egy-egy szerteágazó szervezési feladatokat megkövetelő szekció megrendezését vállalja.*

*Azt gondolom, minden okunk megvan arra, hogy jó házigazdaként e három többnapos rendezvényt a hallgatók, a zsűritagok és az érdeklődők megelégedésére sikeresen bonyolítsuk le. A KPVK-n rendezendő szekció ünnepélyes eredményhirdetését követően a teljes országos konferenciasorozat záróeseményére is Szekszárdon kerül sor, az OTDT elnökségének részvételével. Ez mindenképpen egyetemünk presztízsét növeli.”* – mondta el Fedeles Tamás professzor, a PTE tehetséggondozásért is felelős oktatási rektorhelyettese. Hozzátette: *„Az OTDK-n való részvétel ösztönzése a PTE közelmúltban megalkotott Tehetséggondozási Stratégiájának is része.”*

A három szekció időpontja:

Április 11–13. Pedagógiai, Pszichológiai, Andragógiai és Könyvtártudományi Szekció  
rendező: Bölcsészet- és Társadalomtudományi Kar  
<https://otdk.pte.hu/pepak-szekcio>

Április 13–15. Testnevelés- és Sporttudományi Szekció

rendező: Természettudományi Kar  
<https://otdk.pte.hu/tst-szekcio>  
Április 25–27. Paradigmaváltás–Digitalizáció–Megújulás Tanulás- és Tanításmódszertani – Tudástechnológiai Szekció  
<https://otdk.pte.hu/ttt-szekcio>

rendező: PTE Kultúratudományi, Pedagógusképző és Vidékfejlesztési Kar